Pastoor ernstig beseer in spieshengelvoorvalConnie Hallowell kort na die voorval. ŉ Pastoor van Umkomaas in KwaZulu-Natal is vanoggend inderhaas na ŉ hospitaal geneem nadat hy met ŉ spiesgeweer in die kop geskiet en ernstig beseer is. Dit is in dié stadium nog onduidelik presies hóé Connie Hallowell in die kop getref is. Ander hengelaars op die strand by Scottburgh het Hallowell (48), met die spies nog in sy kop, glo uit die water getrek. Shawn Herbst, woordvoerder van Netcare 911, het gesê paramedici het die spieshengelaar aanvanklik op die strand gestabiliseer. Weens die aard van sy beserings is hy met ŉ helikopter na ŉ hospitaal gevlieg. Na verneem word, het omstanders eers gehelp om die spies met ŉ hoeksnyer korter te sny, sodat paramedici Hallowell kon behandel. Die spies is klaarblyklik deur Hallowell se wangbeen en agter sy oogkas verby. Hy was glo deurlopend by sy bewussyn. (Foto: Netcare 911) Hallowell se vrou, Cathy, het vanmiddag by navraag gesê sy is nog op pad na die hospitaal waar haar man behandel word, en dat sy nog nie enige besonderhede oor die voorval het nie. Sy wou nie verder kommentaar lewer nie. Die Hallowells is volgens die kerk se webwerf pastore by CityHill Church in Umkomaas.